《移忠寺》
明代·龚敩

人生自古谁无死，盖世功名只如此。丈夫事业在致君，要把香名照青史。

欺君卖国将谋身，谗言搆祸诛功臣。身虽富贵国仅免，舍生取义为何人。

荒坟萧萧秋草歇，翁仲含羞向谁说。君不见西湖之上岳王祠，常有游人拜忠节。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。